ກອງປະຊຸມສຳມະນາກ່ຽວກັບບັນຫາທະເລຕາເວັນອອກຢູ່ອີນເດຍ
(ພາບ: Vietnam+)
ກ່າວຄຳເຫັນທີ່ກອງປະຊຸມສຳມະນາ “ທະເລຕາເວັນອອກ: ບັນດາຜົນກະທົບກ່ຽວກັບຄວາມສະຫງົບປອດໄພ ແລະ ເສດຖະກິດ”, ຖືກດຳເນີນຢູ່ນະຄອນຫຼວງ New Delhi, ປະເທດອິນເດຍ, ໃນວັນທີ 24/02. ທ່ານເອກອັກຄະລັດຖະທູດຫວຽດນາມປະຈຳ ອີນເດຍ ຕົນຊິງແທ່ງ ຢືນຢັນວ່າ, ຫວຽດນາມ ມີພະຍານຫຼັກຖານປະຫວັດສາດ ແລະ ພື້ນຖານດ້ານກົດໝາຍຢ່າງຄົບຖ້ວນ ເພື່ອຢັ້ງຢືນອະທິປະໄຕສຳລັບ 2 ໝູ່ເກາະຮ່ວາງຊາ ແລະ ເຈື່ອງຊາ ຢູ່ທະເລຕາເວັນອອກ. ຫວຽດນາມ ຕັດສິນໃຈປົກປັກຮັກສາອະທິປະໄຕຢູ່ບັນດາໝູ່ເກາະນີ້, ພ້ອມທັງພ້ອມແລ້ວທີ່ຈະຮ່ວມມືກັບບັນດາຝ່າຍທີ່ມີຖະແຫຼງອະທິປະໄຕ ເພື່ອພ້ອມກັນແກ້ໄຂບັນດາການຂັດແຍ້ງຜືນແຜ່ນດິນຢູ່ເຈື່ອງຊາ ແລະ ຮ່ວາງຊາ ດ້ວຍສັນຕິວິທີ ຕາມກົດໝາຍສາກົນ. ທ່ານເອກອັກຄະລັດຖະທູດຮຽກຮ້ອງໃຫ້ທຸກຝ່າຍຄວນຮັກສາສະພາບເດີມ, ບໍ່ນາບຂູ່ ຫຼື ນາບຂູ່ນຳໃຊ້ອາວຸດເພື່ອແກ້ໄຂການຂັດແຍ້ງກັນ, ລະງັບໃຈເພື່ອຫຼີິກລ້ຽງບໍ່ໃຫ້ສະພາບການຢູ່ພາກພື້ນນີ້ເຄັ່ງຕຶງຂຶ້ນຕື່ມ. ບັນດາຝ່າຍຄວນປະຕິບັດຖະແຫຼງການກ່ຽວກັບການພຶດຂອງຝ່າຍຕ່າງໆຢູ່ທະເລຕາເວັນອອກ (DOC) ຢ່າງເຂັ້ມງວດ, ຄົບຖ້ວນ ແລະ ຮັບຮອງເອົາປະມວນຂໍ້ກຳນົດການປະພຶດຂອງຝ່າຍຕ່າງໆຢູ່ທະເລຕາເວັນອອກ (COC) ໂດຍໄວ. ທ່ານເອກອັກຄະລັດຖະທູດ ຕົນຊິງແທ່ງ ກໍ່ຖະແຫຼງວ່າ ຫວຽດນາມ ມີສິດອະທິປະໄຕ ແລະ ສິດຕັດສິນໃນເຂດເສດຖະກິດຈຳເພາະ 200 ໄມທະເລ ແລະ ໄຫຼ່ທະວີບຕາມສົນທິສັນຍາສະຫະປະຊາຊາດກ່ຽວກັບກົດໝາຍວ່າດ້ວຍທະເລ (UNCLOS) ປີ 1982. ຫວຽດນາມ ຕັດສິນໃຈປົກປັກຮັກສາ ແລະ ຮັກສາບັນດາການເຄື່ອນໄຫວເປັນປະຈຳຢູ່ເຂດໄຫຼ່ທະວີບອະທິປະໄຕ, ສືບຕໍ່ຮ່ວມມືກັບບັນດາປະເທດອື່ນ, ໃນນັ້ນມີອິນເດຍ ເພື່ອສຳຫຼວດ ແລະ ຂຸດຄົ້ນບັນດາແຫຼ່ງຊັບພະຍາກອນໃນເຂດເສດຖະກິດຈຳເພາະຂອງຕົນ. ທ່ານເອກອັກຄະລັດຖະທູດກໍ່ສະແດງຄວາມວິຕົກກັງວົນກ່ຽວກັບສະພາບການ, ການຜັນແປທີ່ສັບສົນຢູ່ທະເລຕາເວັນອອກ, ໃນນັ້ນມີເລື່ອງຈີນ ຫັນເອົາທະເລຕາເວັນອອກເປັນບ່ອນປະຕິບັດການທະຫານ ພວມນາບຂູ່ເຖິງສັນຕິພາບ, ຄວາມສະຫງົບປອດໄພ, ສະຖຽນລະພາບ ແລະ ການຮ່ວມມືຢູ່ທະເລຕາເວັນອອກ. ທ່ານເອກອັກຄະລັດຖະທູດ ຊີ້ແຈ້ງວ່າ ຫວຽດນາມ ຖືການກະທຳດັ່ງກ່າວບໍ່ພຽງແຕ່ແມ່ນການລະເມີດອະທິປະໄຕຂອງຫວຽດນາມ ຢູ່ໝູ່ເກາະຮ່ວາງຊາ ຢ່າງຮ້າຍແຮງເທົ່ານັ້ນ, ຫາກຍັງນາບຂູ່ເຖິງສັນຕິພາບ ແລະ ສະຖຽນລະພາບໃນພາກພື້ນ ກໍຄືຄວາມສະຫງົບປອດໄພ ແລະ ຄວາມເສລີໃນການເດີນທະເລ ແລະ ການບິນຢູ່ທະເລຕາເວັນອອກອີກດ້ວຍ.
ທີ່ການເຈລະຈາ, ນັກຮຽນຮູ້ອິນເດຍ ຫຼາຍຄົນໄດ້ສະແດງຄວາມວິຕົກກັງວົນຕໍ່ບັນດາການເຄື່ອນໄຫວດ້ານການທະຫານພຽງລຳພັງຝ່າຍດຽວຂອງຈີນ ຢູ່ທະເລຕາເວັນອອກ, ຮຽກຮ້ອງໃຫ້ຊອກຫາມາດຕະການສັນຕິພາບເພື່ອແກ້ໄຂບັນດາການຂັດແຍ້ງກັນ ແລະ ຊຸກຍູ້ສັນຕິພາບ, ສະຖຽນລະພາບ ແລະ ຄວາມວັດທະນາຖາວອນຢູ່ພາກພື້ນ.
(ແຫຼ່ງຄັດຈາກ VOV)